text: Cléomadès lors souhaida
   Que ses peres le seüst là
   Et sa mere et ses trois serours.
   "À nous venroient le grant cours.
   Pleüst à Dieu que ainsi fust
   Que chascuns d'aus ci nous seüst !
   Et, s'anuier ne vous devoit,
   Léenz iroie à aus tout droit
   Et si les amenroie ci."
   "Sire", fait ele, "et je vous pri
   Que vous les ailliez amener,
   PageV01P171
   Et me laissiez ci reposer;
   Car à envis remonteroie
   Sor ce cheval, se je povoie ;
   Car li menbre me duelent mout,
   Et pour ce forment le redout,
   Ne ne seroit pas chose bele
   K'ainsi alast une pucele
   Devant bonne gent atornée,
   Loiïe aussi comme dervée."
  